**OBRAZLOŽENJE IZVRŠENJA PLANA RAZVOJNIH PROGRAMA ZA RAZDOBLJE**

**OD 01.01. DO 30.06.2021. GODINE**

**PRAVNI TEMELJ**

U skladu sa strateškim ciljevima iz Plana ukupnog razvoja Grada Novska 2021. – 2023. planirana su sredstva za provedbu razvojnih projekata. Sukladno članku 108. stavku 5. Zakona o proračunu („Narodne novine“, broj 87/08, 136/12 i 15/15) polugodišnji i godišnji izvještaj o izvršenju proračuna jedinice lokalne i područne (regionalne) samouprave sadrži izvještaj o provedbi plana razvojnih programa. U nastavku slijedi obrazloženje realizacije Plana za prvo polugodište 2021. godine:

1. **KAPITALNI PROJEKT 1025 K100006 AGLOMERACIJA NOVSKA**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 2.1. Unaprjeđenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

Projektom Aglomeracija Novska se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70% naprama 30%. U dijelu nacionalnih sredstava sudjeluju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Planom je predviđeno da se do kraja 2021. godine izvede 40 000 metara cjevovoda. S danom 30.6.2021. je izvedeno 34 370 metara, no radovi teku usporenije od plana, uglavnom zbog otežane nabave cijevi kao posljedice pandemije korona virusa.

Nositelj ovog projekta je gradska tvrtka Vodovod Novska d.o.o. Za projekt aglomeracije predviđeno je 2.500.000,00 kn, a u polugodišnjem izvještajnom razdoblju projekt je ostvaren u iznosu od 637.518,65 kn, iz čega se također može zaključiti da radovi teku znatno usporeno.

**2. KAPITALNI PROJEKT 1023 K100002 Klaster kulture na temeljima kulturne baštine povijesne jezgre Novske**

**Strateški cilj 2. Zaštita prirodnih resursa te povijesno-kulturnog nasljeđa**

**Prioritet 3.2. Poboljšanje sustava javnih, socijalnih i zdravstvenih usluga i sadržaja**

**Mjera 3.2.1. Izgradnja novih i modernizacija postojećih javnih, socijalnih i zdravstvenih objekata prilagođenih osobama s invaliditetom**

Ovim projektom se rekonstruira i dograđuje stari hotel Knopp u Novskoj, s ciljem prenamjene u društvenu i manjim djelom (< 20%) ugostiteljsku namjenu. U građevini se predviđa smještaj prostorija za potrebe razvoja kulturne djelatnosti koji će obuhvaćati prostore za: zavičajnu muzejsku zbirku, galerijski prostor, multifunkcionalnu dvoranu, prostore za radionice tradicijskih vještina, prostore za djelovanje KUD-ova te u manjem dijelu turističke komponente – ugostiteljski sadržaji i prodavaonica lokalnih suvenira.

Radovi na rekonstrukciji i dogradnji su započeli u travnju 2020. godine, a planirani završetak radova na rekonstrukciji i dogradnji hotela je studeni 2022. godine.

S danom 30.6.2021. godine je izvedeno cca 25 % sveukupnih radova, što je značajno manje od planiranog. Do usporenja je došlo uslijed dugotrajnih pregovora s Konzervatorskim zavodom oko problematike rekonstrukcije starog hotela nakon urušavanja dijela objekta.

Nositelj projekta je Grad Novska. Prema financijskom planu u 2021. godini Grad će na rekonstrukciju utrošiti 20.041.250,00 kn, dok je s danom 30.6.2021. utrošeno svega 1.919.824,54 kn, iz čega je također vidljivo znatno kašnjenje u odnosu na plan.

**3. KAPITALNI PROJEKT K100003 PODUZETNIČKA ZONA NOVSKA/GRAĐENJE CESTOVNE MREŽE**

**Strateški cilj 2. Razvoj konkurentnog i održivog gospodarstva**

**Prioritet 1.2. Jačanje malog i srednjeg poduzetništva i obrtništva na osnovi lokalnih potencijala**

**Mjera 1.2.1. Izgradnja poduzetničke infrastrukture**

Kroz ovaj projekt se planira proširiti cestovna mreža u Poduzetničkoj zoni Novska. Dosad je izgrađeno 1 100 metara prometnice (Ulica Bogoslava Ljevačića), te se zbog potreba poduzetnika koji su već kupili zemljište u zoni, a i potencijalnih ulagača koji se učestalo javljaju, planira širenje cestovne mreže.

Grad Novska je za te potrebe u 2021. godini osigurao 100.000,00 kn, te se tim novcem planira izraditi projektna dokumentacija za gradnju južnog odvojka prometnice u Poduzetničkoj zoni Novska. Izrada dokumentacije je naručena. Do kraja 2021. godine se ne planira daljnja izgradnja.